Izglītības iestāžu vadītājiem

Valsts izglītības satura centrs (turpmāk – Centrs) atgādina, ka saskaņā ar **Ministru kabineta** 2010.gada 6.aprīļa **noteikumu Nr.335** “Noteikumi par centralizēto eksāmenu saturu un norises kārtība” 22.punktu izglītojamajam līdz attiecīgā mācību gada 15.decembrim jāiesniedz izglītības iestādes vadītājam **rakstisks iesniegums**, norādot eksāmenus, kurus izglītojamais kārtos, un

atbilstoši 47. punktam izglītības iestādes vadītājam jānodrošina, lai izglītojamie līdz attiecīgā mācību gada 1.decembrim un atkārtoti ne vēlāk kā līdz attiecīgā mācību gada pirmā eksāmena norises dienai tiktu informēti par šo noteikumu prasībām, klases žurnālā veicot attiecīgu ierakstu, un **izglītojamiem ar parakstu apliecinot**, ka ir iepazinušies ar šiem noteikumiem; ja izglītības iestādē tiek lietots elektroniskais žurnāls, attiecīgs ieraksts tiek veikts izglītības iestādes izstrādātā veidlapā.

Savukārt, saskaņā ar **Ministru kabineta** 2013.gada 17.decembra **noteikumu Nr.1510** “Valsts pārbaudījumu norises kārtība” 18.punktu izglītības iestāde par šo noteikumu prasībām informē izglītojamos un viņu likumiskos pārstāvjus līdz attiecīgā mācību gada otrā semestra sākumam. Par informēšanu klases žurnālā veic attiecīgu ierakstu. 9. un 12.klases izglītojamie, kuriem nepieciešams kārtot eksāmenu, ar **parakstu klases žurnālā apliecina**, ka ir iepazinušies ar šiem noteikumiem. Ja izglītības iestādē lieto elektronisko žurnālu, attiecīgo ierakstu veic izglītības iestādes izstrādātā veidlapā,” un 19.punkts nosaka, ka “ 9.klases un vispārējās vidējās izglītības izglītojamie līdz attiecīgā mācību gada 15.decembrim iesniedz izglītības iestādes vadītājam **rakstisku iesniegumu**, kurā norādīti eksāmeni, kurus izglītojamais kārtos.”

Latvijā ieviešot ārkārtas situāciju, kā arī, organizējot mācības attālināti, ne visas izglītības iestādes paspējušas saņemt skolēnu iesniegumus, kā arī nav informējušas izglītojamos un viņu likumiskos pārstāvjus ar šo noteikumu prasībām.

Lai ievērotu šo abu noteikumu prasības Centrs izglītības iestādēm iesaka:

1. par abu noteikumu prasībām informēt izglītojamos un viņu likumiskos pārstāvjus, elektroniski nosūtot abu noteikumu saites attiecīgajām personām, klases audzināšanas stundu laikā tiešsaistē informējot par būtiskākajiem punktiem, kas attiecas uz izglītojamajiem;
2. izglītojamiem un viņu likumiskajiem pārstāvjiem nosūtīt iesniegumu veidlapu par iepazīšanos ar noteikumiem un eksāmenu pieteikumiem.

Izglītojamiem un viņu likumiskie pārstāvji:

1. kuriem ir elektroniskais paraksts, šo veidlapu aizpilda, elektroniski paraksta un nosūta izglītības iestādei, kura to reģistrē;
2. kuriem nav elektroniskā paraksta, izprintē veidlapu, aizpilda, paraksta un nogādā izglītības iestādē (var arī nosūta pa pastu, ievērojot pasta sūtījumu nosūtīšanas un minētajos noteikumos noteiktos termiņus);
3. kuriem, nav iespēju izprintēt, pēc iepriekšējās pieteikšanās izglītības iestādē, ierodas skolā, aizpilda un paraksta skolas izsniegto veidlapu.

Centrs atgādina, ja izglītības iestāde ir izdevusi normatīvo aktu, kurā noteikts, ka oficiālā e-saziņa ir elektroniskais žurnāls, visas šīs darbības var veikt, izmantojot elektronisko žurnālu, bet jebkurā gadījumā par juridisko dokumentu var uzskatīt tikai elektroniski vai ar roku parakstītu dokumentu.

Vēlot veiksmes,

Vispārējas izglītības pārbaudījumu nodaļas vadītājs K. Špūle